정조 21년 · 목
黃海道被災九邑慰諭御史呂駿永狀啓以爲長淵松禾豊川殷栗長連等五邑被災民人處慰諭形止前已馳啓而自長連轉向安岳文化信川載寧等四邑或躬行於村落之中或聚民於官門近處被災淺深結構與否一一摘奸面面詳探而結構之或未及入處者則嚴飭營邑俾卽畢役德音所被民情咸聳九邑慰諭臣旣擧行而海州黃州兩邑漂頹戶則發遣所帶軍官使之摘奸以來則結構已盡畢役災民亦爲安集到處民人輩之擁馬呼訴者皆以軍布之純錢還穀之停退災結之優數請得爲言而苟有仰請者則道臣自當區別虛實論列狀聞而至於渰壓死及漂頹戶還布則旣伏承或蠲或停之命此係災民輩莫大之聖恩故當其慰諭之際察其樣子探其形勢以爲分等擧行之地而以渰壓戶言之或有有布而無還者或有無布而有還者亦有還與布俱存者此則隨其所存一倂蕩減若其無布無還者則別爲懸錄至於家舍漂頹子女渰壓而主戶生存者則考其致命之多寡察其家力之殘實或爲全減或爲半減渰壓死七十四名內未拯出者爲九名故發關各邑各津使之各別搜出漂頹九百四十九戶內長連縣濫報三十一戶除之以追入五戶通計則九百二十三戶內所謂中小戶或有至殘者所謂殘獨戶亦有稍實者而稍實中布還俱無者有之至殘中布還俱無者亦有之此則固無蠲停之可論故亦爲分秩懸錄其餘六百七十二戶內分其稍實之次貧殘尤甚等四名色秩秩區別而稍實七十八戶則還穀五分一停退之次一百六十九戶則四分一停退無還而有身布者限明秋停退貧殘二百四十四戶則還穀三分一停退身布蠲減尤甚一百八十一戶則還穀折半停退身布亦爲蠲減何如竝爲開錄于左以竢廟堂稟處其中各人等身役之爲營邑所屬者直爲發關使之除減列邑災形之所巡察而覩聞者不敢泯默亦爲附陳而臣於奉命之後直到海州與道臣爛加商確仍發巡行先到長淵縣則被災八坊之內新化處在兩峯之下山水暴漲巖石崩頹一里三里四里等處未免全坪之淪沒蒪澤坊亦處山谷之間故岺崩沙汰所見慘然樂內坊處於大川之邊故橫決衝射殆無完土邑內雪山坊則訥山大坪之周廻幾至三十餘里其中有三大川合流暴注漲滿一坪田畓各穀擧皆消融豊川府則邑內造山坪卽一邑之沃土而爲華藏藥山等山水所浸一直橫射至於數十里上里下里等兩坊同被其災栗里坊亦爲磗石山急湍所傷間有橫決成川處而不至闊大遊山泉洞兩坊之被災與栗里坊無甚異同殷栗縣則處在九月山下水勢極爲悍急而縣內與南面兩坊正當其勢故水之所過其廣或爲五六百步或爲七八百步直到海口三四十里之間沙石堆積陵谷變置無路起墾處在在有之西北兩坊亦有成川浦落處而比縣內南面則稍歇長連縣則亦在九月山下水勢之悍急與殷栗一般故縣內川邊田畓處處衝破永沒田形處十居五六東西坊之五里許亦與縣內所傷二道坊之土品膏沃爲一邑之府庫而地勢頗狹近不過千餘步遠不過數千步而大水彌滿挾谷而下直到海口數十餘里之間一坪如洗更無餘地一道坊埋沙浦落亦爲甚大不至如二道坊今此四邑之外他餘五邑非無被災之孔慘處而比諸四邑不過十分之一蓋安岳信川載寧等濱海之坊初被旱災晩被水災之結多少未知如何而不可專歸於今番之災文化則近峽之故數三坊雖有若干浦落處不至大殷松禾則比文化又爲其次九邑災形大槪如此毋論某邑被災田畓今無可論其餘各穀之成實者雖謂之稍熟未爲不可而特以各邑之綿農同被大歉故民情日至於遑急大抵海西民身布戶役結役諸船應役者專靠於綿田而今旣失農故雖曰稍實之民亦無樂歲之意今以被災九邑論其優劣則長淵豊川殷栗長連四邑爲尤甚而四邑之中又分彼此則殷栗長連爲最尤甚蓋長淵豊川雖爲尤甚地形頗廣猶有破東補西之道而殷栗長連則或爲四坊或爲五坊貧富齊困官民束手兩邑民事誠極悶然先令道臣講究安集之方條列登聞以爲擧行實合事宜臣則自黃州轉向价川郡緣由馳啓渰壓死身布還穀全減秩長淵二名豊川十一名文化五名信川十一名殷栗十二名長連七名海州五名身布全減還穀半減秩松禾一名信川三名身布還穀俱無秩豊川二名信川三名殷栗三名長連八名海州一名家舍漂頹秩長淵稍實二十八戶之次三十一戶貧殘十戶尤甚三十一戶松禾稍實一戶之次一戶貧殘八戶尤甚一戶豊川稍實十三戶之次十三戶貧殘二十六戶尤甚二十九戶殷栗稍實八戶之次十四戶貧殘二十一戶尤甚二十三戶長連稍實二戶之次六戶貧殘二十三戶尤甚十四戶安岳稍實七戶之次五戶貧殘十四戶尤甚十二戶文化稍實五戶之次九戶貧殘十四戶尤甚十一戶信川稍實八戶之次四十一戶貧殘五十四戶尤甚四十二戶載寧稍實六戶之次四十四戶貧殘七十戶尤甚十六戶海州尤甚二戶黃州之次五戶貧殘四戶身布還穀俱無秩長淵稍實十九戶貧殘七戶尤甚十一戶松禾稍實三戶之次一戶貧殘六戶尤甚六戶豊川稍實十戶之次一戶貧殘十六戶尤甚十三戶殷栗稍實四戶之次四戶貧殘五戶尤甚十一戶長連稍實三戶之次一戶貧殘十戶尤甚三戶安岳稍實三戶之次三戶貧殘十三戶尤甚十五戶文化稍實一戶之次十一戶貧殘八戶尤甚十七戶信川之次一戶貧殘四戶尤甚五戶載寧稍實一戶之次十九戶貧殘十戶尤甚三戶海州尤甚三戶別單一今此九邑慰諭之擧卽是一路莫大之惠蓋漂頹者居多水邊場市之間無田土無恒產之類十居五六數間草舍之或漂或頹所失不多而至若家舍則雖免傾頹田土之擧入懷襄者實爲可悶其在懷保之政宜有慰悅之方而許多民人亦難區別被災諸邑中擇其尤甚之次面里還穀中或許分數停退或捧相當代穀則恐合事宜事係恩典下詢廟堂處之一綿農失稔事槪陳於原啓中而以沿路所見言之自海州至黃州十一等邑無非木花之鄕而經過場市未聞一斤賣買之事巡行村落莫覩數朶軋曝之狀其爲各邑之通災不言可知故被災九邑之民日夜顒祝者一則曰砲布之純錢也二則曰軍布之純錢也而砲布之於軍布亦有間焉非但長廣尺數之有別而然也列邑之民稍實者例屬歇役至殘者輒定重役常時之苦歇已自不同而或當朝家分等代捧之時則稍實者率多蒙惠至殘者擧皆向隅論以一視之意又有斑駁之歎今此九邑之民旣被無前之水災又値無前之綿災則必用別異之典庶爲慰悅之方砲保事目雖曰至嚴先從此等處開其純錢之路各營軍布兵曹價布亦令一體代捧則災民實惠恐無過此臣於巡察之時的知民情之如此故敢於道啓判下之後不避猥越有此煩瀆一殷栗長連之被災非若尋常來頭姑舍卽景惻然良田沃土擧入墊沒之中平原曠野半是沙石之場非比他邑垌決堰壞水沈沙覆之類也臣於歷路躬自看審招問民人則稍解事理者皆以爲此是民人輩命脈所關巖石堆積沙麓崩頹者便作滄桑其餘則漸次起墾不無其道而明年執總時謂不入陳混同出稅則不如永棄之爲無弊外邑此等之事不啻一二今於兩邑又踵其弊則許多膏沃之地將爲等棄之物陳田起墾限三年出稅旣是法典所載依此納稅之意明白曉諭則民將踴躍無不懽趨不數年之間庶無不闢之土矣然而奸僞漸生虛實易混嚴飭守宰精實區別先報巡營使之逐年勸課則必有其效以此意申飭道臣恐爲得當一長淵豐川之災雖不及於殷栗長連災民之情彼此無間苟有些弊猶當釐正況此巨瘼爲民膏肓者乎臣之入境時災民呼訴千百其說而其中禁衛太保一事實爲切骨之弊詳問委折則每名所納例爲十二斗而倂其後太二斗則合爲十四斗當其輸納慮有欠縮監色輩從中濫捧又至三四斗雖在平歲猶爲偏苦況此災歲何以辦備當初設施雖關戎政及今矯捄宜諒民弊長淵豊川兩邑所在禁衛營太保依他軍保例使之作錢上納更定節目以除其弊之意嚴飭該營將臣恐合事宜一臣在長淵時民以汪濟屯牛價事呈訴者非特一二故査其事實則汪濟屯卽御營廳所管而設屯之初募民勸耕出給牛價於屯民而大牛十五兩中牛十兩兒牛八兩三年一息取其成案矣近來屯屬輩以七八兩放價民間屯監摘奸責立牛隻則民皆逃避移徵族屬而無論大中小必以二十兩爲準又責其生息近百隻牛案皆是皮不存之物而爲生民剝割之資年前白翎鎭屯牛猶以兒牛價許令作錢上納以絕弊源況且該營之所管乎卽令以兒牛價作錢更不得放債於平民事嚴飭該營將臣實合事宜一本道使行時列邑出站卽是他道所無之弊畿邑雖有分供而略設饌品旣不張大關西列邑皆以軋價輸送初無往來迎送之擧而至於本道則無論道里遠近各自出待已成規例屛帳鋪陳器皿魚肉牛輸馬載絡繹數百里外甚至房妓茶母無不待令年前冬至副使李在學以乾價酌定之意筵稟定奪而竟以價本之多少互相往復未免中止其在事體極爲寒心況當災歲列邑之弊尤不可不念依年前定奪卽令各邑輸送乾價於主站官而道臣親執酌定務從節約之意一體嚴飭實合除弊之道一本道以關西直路使客迎送邊報飛傳甚於他道而近來各驛全不成樣自臣下來之後驛屬輩以面以訴者惟在於打量位田三驛官之書牒張皇者亦惟在於打量一事奸民輩冒奪位田卽是難捄之弊蓋位田則散在列邑驛屬則多在他處東西界限量案有無難以分別故一年二年潛消暗鑠以至難支之境驛位設置關係至重隨卽釐弊可致久遠今以靑丹驛位田言之其在長淵松禾等地者亦被水災永沒田形處極多此無給災之例又非加劃之事若行打量之擧庶有牽補之道以此意申飭道臣俾卽擧行